Nicolai Wammen (S), 2023-09-07:
Tak for det.
Og tak for en meget fredelig og konstruktiv debat, der måske skyldes, at dansk økonomi grundlæggende står et fornuftigt sted.
Kassen er blevet større, inflationen er blevet mindre, siden vi sidst diskuterede finanslov.
Det giver et lidt større manøvrerum, og det bruger vi fra regeringens side til at investere i mere velfærd, i erhvervsuddannelserne, i den grønne omstilling, i klima og i vores tryghed.
Det synes vi er det rigtige at gøre.
Jeg vil gerne sige lidt mere om vores prioriteringer, men inden da lidt om dansk økonomi.
For når vi står et rigtig fornuftigt sted, er det jo tankevækkende, at det er noget, vi kan glæde os over efter at have været igennem en meget alvorlig pandemi, og vi har krig i Europa, og vi har set en meget høj inflation.
På trods af det kan vi i dag konstatere, at beskæftigelsen er meget høj, at ledigheden er meget lav, at vi har en positiv nettoformue, og at Danmark sidste år havde det højeste overskud i EU, i øvrigt for fjerde år i træk.
Med andre ord: Dansk økonomi står overordnet et rigtig godt sted.
Det afspejler de reformer, som tidligere regeringer har lavet, men også de fornuftige beslutninger, vi under denne regering har været med til at træffe – og også, at vi er kommet godt igennem pandemien og inflationen sammenlignet med andre lande.
Der er noget, det samtidig er vigtigt at sige.
Det har lidt været sådan et tilbagevendende tema i den her debat, om vi ikke, når det nu går så godt, bare kan bruge en masse flere penge, og der vil jeg gerne sige, at det da kunne være dejligt, hvis man kunne det.
Men så ville man samtidig puste til en inflation, som vi med møje og besvær har fået banket nedad, men som stadig væk er en udfordring.
Det er det sidste, vi har brug for, og det ville som altid ramme dem, der har mindst, og det ville være noget, som vi så derefter skulle trækkes med i dansk økonomi i lang tid.
Derfor er det her en balanceret finanslov, hvor vi har en såkaldt neutral finanseffekt.
Det vil sige, at vi ikke kommer til at puste til inflationen, men vi har til gengæld, fordi det går godt med dansk økonomi, muligheden for at prioritere nogle flere ting, end vi har kunnet i de seneste finanslove.
For i de seneste finanslove har opgaven været rimelig klar: at få inflationen ned.
Det er vi godt i gang med, og det giver os mulighed for også at have nogle andre prioriteter den her gang.
Det er i det lys, jeg har sagt, at det er en lidt sjovere finanslov.
For der er nogle ting, jeg som finansminister og vi som regering brænder for, og som vi nu kan tage fat omkring, og det er rigtig godt.
Det er samtidig også sådan, at et andet paradoks, der er blevet berørt her i dag, er, at mens det går godt for statens økonomi, så står man med en svær budgetlægning ude i vores kommuner og regioner.
Det vil jeg i dag gerne anerkende at man gør, og det anerkendte vi faktisk også, da vi lavede kommune- og regionsaftalerne før sommerferien.
Der står det direkte, at der er nogle svære prioriteringer, der skal foretages.
Jeg har selv været borgmester, og jeg ved godt, at det ikke er nogen nem opgave, man står med.
Derfor er jeg også rigtig glad for, at vi nu, hvor vi har mere manøvrerum i dansk økonomi, ud over den kommuneaftale, vi lavede lige inden sommerferien, hvor vi lavede et milliardløft af bevillingerne til kommuner og regioner, så har fundet yderligere 1 mia. kr. fordelt på 650 mio. kr. til kommunerne og 350 mio. kr. til regionerne, for de penge falder på et tørt sted.
Det er den ene del af det.